আদিপর্ব
আদিপর্ব হলো আঠারো পর্বে রচিত হিন্দু মহাকাব্য মহাভারতের প্রথম পর্ব। "আদি" (দেবনাগরীতে- आदि) একটি সংস্কৃত শব্দ যার অর্থ হলো "প্রথম"। আদিপর্বে সর্বমোট ১৯টি উপপর্ব এবং ২৩৬টি অধ্যায় রয়েছে। তবে মহাভারতের ক্রিটিকাল বা সমালোচনামূলক সংস্করণে রয়েছে ১৯টি উপপর্বের পাশাপাশি ২২৫টি অধ্যায়। আদিপর্বে বলা হয়েছে, কীভাবে সৌতি নৈমিষারণ্যে সমবেত ঋষিগণের কাছে মহাকাব্যটি আবৃত্তি করেছেন যা বৈশম্পায়ন প্রথম তক্ষশীলায় জনমেজয়কে তার সর্পসত্রে শুনিয়েছিলেন। এই পর্বে সমগ্র মহাভারতের বিষয়বস্তু এবং ধর্ম ও ইতিহাস গ্রন্থ হিসেবে এর তাৎপর্য বর্ণিত হয়েছে। এটি মূলত ভারত বংশীয় এবং ভৃগু বংশীয়গণের ইতিহাস। এই পর্বে প্রধানত কুরু রাজ্যের রাজপুত্রদের জন্ম, শৈশবকাল এবং ধৃতরাষ্ট্র কর্তৃক পাণ্ডবদের নিপীড়ন বর্ণনাকৃত হয়েছে।